ครม.ผู้มีพระคุณ
 ครม.ประยุทธ์ 5 ใช้เวลานานกว่าทุกชุด กว่าจะปรับ นับจาก พล.อ.ศิริชัย ดิษฐกุล รมว.แรงงานฯ ลาออก ก็ปล่อยเวลา 20 กว่าวัน ทำให้เกิดโผสะพัด เกิดกระแสวิพากษ์วิจารณ์ คาดเดาไปต่างๆ ผู้สื่อข่าวถามแทบทุกวัน รัฐบาลก็ปรามอย่าวิจารณ์มากนัก บั่นทอนกำลังใจคนทำงาน รัฐมนตรีบางท่านก็บ่น ถามอะไรไม่รู้ น่ารำคาญ
22 พ.ย. 2560

ทายท้าวิชามาร : ใบตองแห้ง 
ครม.ประยุทธ์ 5 ใช้เวลานานกว่าทุกชุด กว่าจะปรับ นับจาก พล.อ.ศิริชัย ดิษฐกุล รมว.แรงงานฯ ลาออก ก็ปล่อยเวลา 20 กว่าวัน ทำให้เกิดโผสะพัด เกิดกระแสวิพากษ์วิจารณ์ คาดเดาไปต่างๆ ผู้สื่อข่าวถามแทบทุกวัน รัฐบาลก็ปรามอย่าวิจารณ์มากนัก บั่นทอนกำลังใจคนทำงาน รัฐมนตรีบางท่านก็บ่น ถามอะไรไม่รู้ น่ารำคาญ
นายกฯ ไปประชุมเอเปค ไปประชุมอาเซียน กลับมาก็บ่นสื่อถามอะไรนักหนา อย่ามโนมากนัก ถ้าไม่แก้ที่ตัวเองตั้งใครมาก็ไร้ค่า เดี๋ยวจะเอาเทวดามาเป็น
ฟังไปฟังมา ก็รู้สึกรำคาญเหมือนท่านว่า สื่อถามอะไรนักหนา ท่านอยากปรับเดี๋ยวก็ปรับ ท่านไม่อยากปรับก็ไม่ต้องปรับ ไม่เห็นมีใครตาย บ้านเมืองยังอยู่ได้ ถึงอย่างไร ก็รับผิดชอบแต่เพียงผู้เดียวอยู่แล้ว อยากตั้งทหารทั้งคณะก็ย่อมได้ ถึงอย่างไร ประชาชนก็ไม่ได้เลือกอยู่แล้ว การปรับ ครม.เป็นเรื่องของท่าน ไม่ใช่เรื่องสื่อ ทำไมต้องงอนง้อเหมือนเปรตขอข่าว แถมถูกด่าเอาเปล่าๆ
อ้าว ฟังแล้วรู้สึกอย่างนั้นจริงๆ นะ รู้สึกว่าไม่ใช่เรื่องของสื่อ ของสังคม ของประชาชน อย่าวิพากษ์วิจารณ์ อย่าเรียกร้องกันมากนัก เช่นที่อยากให้มีมืออาชีพมาบริหารแทนทหาร ท่านก็ย้อนถาม “รังเกียจทหารนักหรือไง” ผู้สื่อข่าวต้องรีบเอาใจ รักทหารจะตาย
สื่อบางส่วนยังลามปาม ขายข่าว “พี่ป้อม” จะตกเก้าอี้ จนต้องมีภาพลงเรือลำเดียวกัน ยกย่องเป็นคนดี เป็นพี่น้อง 40 ปี ยืนยันไม่มีทุจริต ถ้าไม่ดีจริง ก็ไม่เคารพ ถ้าไม่ดีจริง เลิกคบนานแล้ว
ฟังแล้วซาบซึ้งใจ แต่ประชาชนก็เพิ่งรู้นะ พล.อ.ประวิตรโดนกล่าวหาเยอะ จับความจากคำพูดนายกฯ ก็ทำนองว่า มีข้อกล่าวหาเรื่องโครงการต่างๆ ต้องหักหัวคิวให้ข้าราชการ แล้วขอเบิ้ลสองเพราะต้องให้ทหารด้วย พล.อ.ประวิตรเลยโดนกล่าวหาเพราะคุมทหาร ทั้งที่ไม่มีหลักฐานอะไรเลย ถ้ามีหลักฐานท่านยืนยันไม่ละเว้น
ฉะนั้น การปรับ ครม.อย่าไปสนใจเสียงครหานินทา ขอให้ไว้ใจ ท่านจะเลือกคนดีคนมีความสามารถที่สุด แต่ใครที่โดนปรับออกไป ก็ไม่ใช่ท่านเลือกผิดนะ อย่าโทษกัน
การที่ท่านเลือกใครมา อันที่จริงก็ไม่ต่างนัก ประชาชนมีหน้าที่ปรบมือต้อนรับ รัฐมนตรีแม้มีความเชี่ยวชาญเฉพาะด้านก็ต้องฟังคำสั่งนายกฯ เพราะท่านเป็นคนดี ไหว้พระขอพรทุกวัน ไม่ให้เหลิงอำนาจ แม้มีทั้งอำนาจนายกฯ และ ม.44 อยู่ด้วยกัน
สื่อและสังคมเข้าใจผิดไป คิดว่านี่เป็นรัฐบาลเลือกตั้ง ก็เลยอยากมีส่วนร่วม เรียกร้องให้ปรับตรงนั้นตรงนี้ เพื่อให้มีประสิทธิภาพในการบริหาร เพื่อดูแลปากท้องชาวบ้านหรือเพื่อปฏิรูปอย่างนั้นอย่างนี้
คนที่คิดอย่างนี้ไม่ค่อยฟังท่านพูด ท่านพร่ำสอนเราอยู่เสมอว่าประชาชนต้องปฏิรูปตัวเอง (ไม่แก้ที่ตัวเองตั้งใครมาก็ไร้ค่า) ต้องพึ่งตัวเอง เช่นชาวสวนยางก็ต้องรู้จักปรับตัว ลดการปลูกยางหันไปปลูกปาล์มน้ำมันหรือเลี้ยงแกะเลี้ยงแพะแทน อย่ามาเรียกร้องให้ปรับเปลี่ยน รมว.เกษตร บอร์ดการยาง ผู้ว่าการยาง เอาเทวดามาเป็นก็แก้ไม่ได้หรอก
ที่ฟังๆ มา 20 วันก็ทำนองนั้น คือชาวบ้านอย่าไปยุ่งเรื่องของท่าน ในการปรับคณะรัฐมนตรี มีแต่ต้องมอบความไว้วางใจให้สถานเดียว